CELEX: C2007/211/45
Language: da
Date: 2007-09-08 00:00:00
Title: Sag C-311/07: Sag anlagt den 5. juli 2007 — Kommissionen for De Europæiske Fællesskaber mod Republikken Østrig

8.9.2007   
            
            
               DA
            
            
               Den Europæiske Unions Tidende
            
            
               C 211/24
            
         Sag anlagt den 5. juli 2007 — Kommissionen for De Europæiske Fællesskaber mod Republikken Østrig
   (Sag C-311/07)
   (2007/C 211/45)
   Processprog: tysk
   Parter
   
      Sagsøger: Kommissionen for De Europæiske Fællesskaber (ved B. Stromsky og B. Schima, som befuldmægtigede)
   
      Sagsøgt: Republikken Østrig
   Sagsøgerens påstande
   
               —
            
            
               Det fastslås, af Republikken Østrig har tilsidesat sine forpligtelser i henhold til artikel 6, stk. 1, i Rådets direktiv 89/105/EØF af 21. december 1988 om gennemsigtighed i prisbestemmelserne for lægemidler til mennesker og disse lægemidlers inddragelse under de nationale sygesikringsordninger (1), idet Republikken Østrig ikke i overensstemmelse med direktivet har fastsat en frist for optagelsen af lægemidler i det gule eller grønne afsnit i sin refusionskodeks.
            
         
               —
            
            
               Republikken Østrig tilpligtes at betale sagens omkostninger.
            
         Søgsmålsgrunde og væsentligste argumenter
   Formålet med direktiv 89/105/EØF er bl.a. at afskaffe forskellene i nationale økonomiske foranstaltninger vedrørende markedsføring, som medlemsstaterne har vedtaget med henblik på at kontrollere de offentlige udgifter til lægemidler. Hertil henregnes foranstaltninger til begrænsning af det antal produkter, der omfattes af de nationale sygesikringsordninger. Med henblik på at forhindre, at sådanne forskelle skal føre til hindringer for handelen med lægemidler indenfor fællesskabet, opstiller direktivet bestemte krav til proceduren for optagelse af lægemidler på listen over de lægemidler, der er omfattet af den statslige sygesikringsordning. I overensstemmelse hermed fastsætter direktivets artikel 6, stk. 1, en frist for afgørelsen om at optage et lægemiddel på denne »positivliste«.
   I Østrig findes tre forskellige refusionsafsnit inden for listen af lægemidler, der er omfattet af den statslige sygesikringsordning. Det »grønne afsnit« indeholder lægemidler, hvis ordination og refusion uden forudgående godkendelse af myndigheden for social sikring er lægeligt og sundhedsøkonomisk fornuftig og berettiget. Udgifterne til de i det »gule afsnit« opregnede lægemidler refunderes kun i særlige velbegrundede tilfælde efter forudgående godkendelse af myndigheden for social sikring. Endelig opregnes i det »røde afsnit« de lægemidler, for hvilke der foreligger en ansøgning om optagelse i det gule eller grønne afsnit. Udgifter til lægemidler omfattet af det røde afsnit refunderes i særlige velbegrundede tilfælde efter forudgående godkendelse af myndigheden for social sikring, under forudsætning af, at der ikke findes alternative lægemidler i det gule eller det grønne afsnit. En gyldig ansøgning om optagelse af et lægemiddel i det gule eller det grønne afsnit i den østrigske refusionskodeks medfører dermed, at dette middel indenfor et bestemt tidsrum vil blive optaget i det røde afsnit. Ifølge den østrigske regel kan et lægemiddel maksimalt forblive i det røde afsnit i 24 måneder. Såfremt EU-gennemsnitsprisen ikke kan fastslås, forlænges denne frist til 36 måneder.
   Denne ordning stemmer ikke overens med artikel 6, stk. 1, i direktiv 89/105/EØF, da der ikke er nogen garanti for, at en afgørelse vedrørende optagelse i det gule eller det grønne afsnit foreligger indenfor 90 eller 180 dage, som det foreskrives i direktivet.
   Som Domstolen har afgjort i dom af 12. juni 2003 i sag C-229/00, Kommissionen mod Republikken Finland, ville målene i direktivet blive svækket, hvis en medlemsstat kunne indføre en totrinsprocedure til fastlæggelse af listen med lægemidler, for hvilke der gælder en højere refusionssats, hvoraf det ene trin opfylder de i direktivets artikel 6, stk. 1, fastlagte forpligtelser, mens det andet trin er fritaget for disse forpligtelser og ikke respekterer direktivets mål. I modsætning til den Østrigske regerings opfattelse skal ikke kun en ansøgning om optagelse på en positivliste, men også en ansøgning om optagelse i en bestemt kategori på en sådan liste, behandles i overensstemmelse med kravene i direktivets artikel 6, stk. 1, såfremt optagelsen i denne kategori, som i Østrig, medfører bedre forudsætninger for refusion end optagelsen i en anden kategori eller en forbliven i denne anden kategori. Det skal således i overensstemmelse hermed sikres, at der træffes afgørelse i anledning af sådanne ansøgninger indenfor fristen fastsat i direktivets artikel 6, stk. 1.
   Da dette ikke er foreskrevet i østrigsk ret, er denne ikke i overensstemmelse med den nævnte fællesskabsretlige forskrift set i lyset af Domstolens fortolkning af forskriften.
   
      (1)  EFT 1989 L 40, s. 8.